Luk 14:25-35

Besprekingsvraag:

Wie is die belangrikste persoon in jou lewe en hoekom?

Preek:

Hoekom is jy ‘n Christen?
Het jy al mooi daaroor gedink?

Hoe swaar weeg jou Christenskap?
Hoe belangrik is dit vir jou om christen te wees?
Dalk moet ek vra: Hoe ernstig is jou christenskap vir jou?

Miskien as ‘n meet instrument:

Kos dit jou iets om ‘n christen te wees?
Hoeveel is jy bereid om daarvoor op te offer?

Of is dit maar net deel van kultuurbeoefening?

Jou gesin of vriende is gelowiges, en jy is ook een.
‘n Gemaksone waarin jy jou bevind, iets wat vir jou werk..?

Dalk is jy hier omdat dit lekker is om deel van Wapadrant gemeente te wees.
Dit is vreugde om in Wapadrant tussen mense te wees wat aktief hul geloof uitleef.
Deel van ‘n kleingroep te wees wat omsien na mekaar.

Om as gelowiges so lekker saam tot eer van die Here te sing dat jy hoendervleis kry,
om deel te wees van dienswerk waar jy jou gawes kan uitleef.
om te sien jou bydrae maak ‘n verskil in ander se lewens...

Om die verlossing in Christus saam met ander gelowiges te snap en te vier!

Om dissipel van Jesus Christus te wees is nie sommer iets wat jy so terloops kan beoefen nie.

Jesus het baie duidelike eise gestel
waarvolgens dissipels hulself kan meet en waaraan hul uitgeken kan word.

Het jy al die vereistes nagegaan?
Voldoen jy daaraan?
In hoe ‘n mate het jy aanpassings gemaak
 en watter aanpassings moet jy nog maak?

**Op ‘n stadium** het ‘n groot klomp mense Jesus gevolg.
Hulle het moeite gedoen om woorde van Jesus te hoor.
Hulle het saam met Hom gereis in die stofpaaie van Palestina.

Ten spyte van groot opoffering was hulle daar.
Hulle was begeesterd, aktiewe meelopers, volgelinge van Jesus.

Skielik het Jesus gaan staan, omgedraai en hulle voor ‘n toets gestel

Kom ons lees daarvan (Skriflesing: Luk 14:25-33)
(Kyk na ons teksvers in 3 verskillende vertalings)\

Dit toets:

*As iemand na My toe kom, kan hy nie My dissipel wees nie tensy hy afstand doen van sy eie vader en moeder en vrou en kinders en broers en susters, ja, selfs van sy eie lewe. Iemand wat nie sy kruis dra en agter My aankom nie, kan nie my dissipel wees nie. ((Luk 14:26-27, 1983 vertl)*

*As iemand na My toe kom en hy haat nie sy vader en moeder en vrou en kinders en broers en susters, ja selfs ook sy eie lewe nie, kan hy my dissipel nie wees nie. En elkeen wat sy kruis nie dra en agter My aankom nie, kan My dissipel nie wees nie ((Luk 14:26-27, 1953 vertaling)*

*As iemand na My kom en My nie méér lief het as sy pa en ma en vrou en kinders en broers en susters, ja, selfs as sy eie lewe nie, kan hy my dissipel nie wees nie. Wie nie sy eie kruis dra en My volg nie, kan my dissipel nie wees nie (Luk 14:26-27, Direkte vertaling 2014)*

Jesus het die prys van dissipelskap aangekondig.

(Kom ons sê sommer dadelik vir mekaar: Dit gaan oor liefde.
Onverdunde liefde in sy suiwerste vorm wat opreg is.)

Die spreekwoord lui:

*Raak aan my mense en jy raak aan my.*

Die mense naaste aan jou is gewoonlik die mense vir wie jy die meeste omgee.
Dit is die mense vir wie jy die liefste is.
Dit is die mense aan wie jy jou meeste energie spandeer

Jou naby familie – (jou man, vrou, kinders, ouers)
is die mense wat prioriteit in jou lewe geniet.

(Hartseer dat dit gewoonlik die mense is wat die spit afbyt
wanneer dinge in jou lewe skeefloop).

Hierdie is die mense vir wie jy so lief is dat daar ‘n spreukwoord is wat lees:

*Bloed is dikker as water*.

Hierdie mense is die belangrikes in jou lewe…
Hulle laat die lewe vir jou draai
Hulle maak al die gestoei die moeite werd…

Jesus leer: Dissipelskap bring ander dié prioriteite…
Dissipelskap keer die normale op sy kop.
Prioriteit word omgekeer…

Die mense vir wie jy die liefste is,
moet plek maak vir Jesus Christus.
Jou naby familie moet plek maak vir die Here Jesus…

Dissipelskap vra:

1. Liefde vir die Here Jesus.
	1. Hy moet die punt van jou hart wees.
	2. Jesus Christus moet die spilpunt wees waarom jou lewe draai.
	3. Hy moet die fokuspunt van jou energie wees.
	4. Hy moet die aksiepunt van jou liefde wees.

Jesus Christus is nie ‘n supplement of aanvulling nie.
Ons is so gewoond dat as daar ‘n tekort in jou lewe is,
gaan jy Dr of apteek toe en jy neem die nodige aanvulling.

Jesus is nie net nog ‘n rolspeler tussen die mense om jou nie.
Dat Hy soos jou beste vriend, naby aan jou aan jou
‘n plek inneem nie.

Ook is Hy nie ‘n 911 figuur nie.
Iemand wie sy dienste jy inroep wanneer jy in die nood is
en skielik spesiale of selfs bonatuurlike hulp, kragte of ingrype nodig het

Hy is nie tweede of derde in die ry naas jou man, vrou, kind of ouers nie.
Nee, Hy moet die nommer een wees.

Hy is selfs nie volgende in die ry naas jou eie ek nie.
U weet, of ons dit nou wil erken of nie -
die eie ek speel die oorheersende rol in jou lewe.

Vir meeste van ons is jyself die enigste bepalende faktor.
Wat vir jou pas of tot jou voordeel is, is al wat saakmaak.

Jesus sê:

*Wie nie sy eie kruis dra en My volg nie,
kan nie My dissipel wees nie.* (Lukas 14:27)(2014 Direkte vertaling)

In die tyd toe Jesus die woorde geuiter het
was iemand wat sy kruis gedra het na een plek onderweg:
 om self te gaan sterf.

Jesus gee hier twee stappe vir dissipel wees

1. Jy moet sterf aan jou eie ek.. Jou eie belange, begeertes moet sterf.
Dit moet plek maak vir Jesus se belange, begeertes, wense.

Dit is nie ‘n aksie wat jy eenmalig geneem het die dag toe jy tot bekering gekom het nie.
Hierdie kruisiging is ‘n uitgerekte, pynlike proses.
‘n Stadige dood wat jou eie ek, jou ou mens moet sterf.

Dit is ‘n voortdurende proses waaraan jy elke dag moet werk.

*As julle my volgelinge wil wees, moet julle julle eie ek prysgee, elke dag julle kruis opneem… (Luk 9:23 b-d)(NLV)*

Jy moet jou eie belang, dit wat maak dat die lewe om jouself draai,
 doodmaak en die evangelie leef…

2 Jy moet Jesus volg.

Sjoe! Dit is ‘n mondvol…

Het jy al hieroor gedink..?
Het jy al besin oor waar jou liefde lê?
Wie neem watter plek in jou lewe in?

Hoe lyk die prioriteitslys?

Jesus gebruik drie gelykenisse om belang van die oorweging te illustreer.

Wie ‘n gebou wil oprig
moet eers die koste daarvan bereken sodat jy nie nadat die fondasie gegooi is
die projek met staak omdat jou fondse uitgeput is nie.

Net so moet jy gelowige die implikasies van Christen wees fynbereken.
Want om dissipel van Jesus te wees hou in dat
Hy Jesus nommer 1 in jou lewe moet wees.

Daarna moet jou hele lewe,
al jou middele, jou besittings, jou geld,
jou krag, energie en tyd, alles
tot beskikking van die koninkryk van God moet stel.

Want dan dien jy jou eerste liefde…

Tweedens sal ‘n koning baie dom wees indien hy teen die vyand optrek
sonder om eers die logistieke somme te maak
om te sien wat sy kans op oorwinning is.

Want as die vyand die oorwig het,
sal dit beter wees om vredesonderhandelinge aan te knoop voor die veldslag begin.

Die implikasie:
help nie jy sê jy is dissipel van Jesus
maar die wêreld lag agteraf oor jou kamtige dissipelskap
omdat jy eintlik net soos hulle leef.

Omdatjy nie kans sien om Jesus eerste in jou lewe te stel,
jouself te verloën of jou besittings, tyd en energie indiens van
God se koninkryk aan te wend nie.

Jy sien nie kans om die “odd one” te wees
wanneer die groep dinge doen wat in stryd met God se wil is.

Jesus leer:

*Wie nie sy eie kruis dra en My volg nie,
kan nie My dissipel wees nie.*

Waar staan jy
of moet ek liewer vra: Waar is die Here Jesus op jou prioriteitslys?

Is Hy die nommer een liefde in jou lewe?

Hy moet die nommer 1 in jou lewe wees!

Indien nie, is dit tyd om somme te maak
of om die nodige aanpassing in jou lewe aan te bring.

Amen